# Tulkoon sinun valtakuntasi -kampanjanrukous- ja jumalanpalvelusaineistoja



Kaikkivaltias Jumala,

sinun ylösnoussut Poikasi

on lähettänyt meidät maailmaan saarnaamaan
valtakuntasi hyvää sanomaa:

sytytä meidät Hengelläsi

ja täytä sydämemme rakkautesi tulella,

että kaikki jotka kuulevat sinun Sanaasi

tulisivat vedetyiksi luoksesi

Herramme Jeesuksen Kristuksen kautta.

Materiaalin sisältö

[Tulkoon sinun valtakuntasi -kampanjan rukous- ja jumalanpalvelusaineistoja 1](#_Toc39849769)

[Suomentajan esipuhe 2](#_Toc39849770)

[Johdanto 2](#_Toc39849771)

[Jumalanpalvelusaineistoa 3](#_Toc39849772)

[Päivärukous helatorstain ja helluntain välisenä aikana 8](#_Toc39849773)

[Päivänrukouksia ja yhteisiä esirukouksia julkista jumalanpalvelusta varten 14](#_Toc39849774)

[Rukous ystävien puolesta ja muita rukouksia 19](#_Toc39849775)

## Suomentajan esipuhe

*Thy Kingdom Come – Tulkoon sinun valtakuntasi* on Canterburyn ja Yorkin arkkipiispojen vuonna 2016 aloittama kampanja, joka kutsuu kristittyjä kaikkialla maailmassa rukoilemaan helatorstaista helluntaihin, että yhä useammat voisivat tulla tuntemaan Jeesuksen. Kampanjasta on kasvanut muutamassa vuodessa maailmanlaajuinen ja ekumeeninen liike, joka yhdistää monien perinteiden kristittyjä rukoukseen.

Liikkeen vahvuus on siinä, että se kutsuu kristittyjä rukoukseen heidän omista lähtökohdistaan käsin. Tämä näkyy myös oheisessa rukous- ja jumalanpalvelusaineistossa. Rukouksia voidaan käyttää niin henkilökohtaisessa rukouselämässä kuin yhteisissä kokoontumisissa. *Tulkoon sinun valtakuntasi* -aineistojen pohjalta voidaan järjestää monia erilaisia rukoushetkiä. Rukoukseen voi liittyä yksittäisesti ja vapaasti omin sanoin tai siihen voi liittyä yhdessä toisten kanssa esimerkiksi oheisia rukouksia ja jumalanpalvelusaineistoja käyttäen.

Lisätietoja Thy Kingdom Come – Tulkoon sinun valtakuntasi -liikkeestä ja aineistoista löytyy esimerkiksi täältä:

<https://www.thykingdomcome.global/fi> (suomeksi)

[https://www.thykingdomcome.global](https://www.thykingdomcome.global/) (englanniksi)

Mika K T Pajunen, suomentaja

Hiljaisuuden Ystävät ry:n toiminnanjohtaja

\*

## Johdanto

Tarjoamme nämä tekstit kaikkien niiden käyttöön, jotka liittyvät Canterburyn arkkipiispan maailmanlaajuiseen *Thy Kingdom Come* -rukousliikkeeseen. Toivomme, että ne voisivat auttaa sinua ja kanssasi jumalanpalvelusta viettäviä rukoilemaan, että teidän *tuntemanne ihmiset voisivat tuntea Jeesuksen*. Vaikka monet näistä teksteistä tulevat anglikaanisesta rukous- ja jumalanpalvelusperinteestä, ovat monet tekstit tuttuja kaikille kristityille tunnustuskunnasta riippumatta. Tekstejä ja malleja voi käyttää juuri niin kuin ne on kirjoitettu tai voit soveltaa niitä luovasti oman yhteisösi tarpeisiin.

Toivomme että kaikissa *Thy Kingdom Come* -tapahtumissa, joissa se suinkin on mahdollista, käytettäisiin tämän vihkosen alussa olevaa rukousta, joka yhdessä Jeesuksen itsensä opettaman rukouksen kanssa yhdistää kaikkia tähän maailmanlaajuiseen rukouksen aaltoon kuuluvia.

Matthew Salisbury

Liturgian ja jumalanpalveluksen

kansallinen asiantuntija

Englannin kirkko

## Jumalanpalvelusaineistoa

### Jumalanpalveluksen rakenne

**Johdanto.** Pyydämme Jumalaa auttamaan meitä, kun liitymme rukoukseen yhdessä kristittyjen kanssa ympäri maailman, että hänen Jeesuksessa osoittamansa rakkaus voitaisiin tuntea kaikkialla.

**Psalmi.** Käytämme ikiaikaisia rukouksen ja ylistyksen sanoja Raamatusta.

**Lukukappale.** Kuuntelemme Jeesuksen sanoja, kun hän puhuu meille.

**Pohdinta.** Voimme kuunnella puheen tai saarnan, tai mietiskellä lukukappaletta hiljaisuudessa.

**[Malli sitoutumiseen.** Pyydämme Jumalalta voimaa, kun sitoudumme rukoilemaan ystäviemme puolesta, että he voisivat tulla tuntemaan Jeesuksen.]

**[Hymni Raamatusta.** Voimme käyttää Hesekielin laulua tai jotakin muuta kiitoslaulua siirtyessämme sitoutumisesta rukoukseen.]

**Rukous.** Rukoilemme Hengen tulemista, että ystävämme voisivat tulla tuntemaan Jeesuksen ja että me voisimme olla hänen rakkautensa vaikuttavia todistajia. Lopetamme *Thy Kingdom Come* -rukoukseen ja halutessamme myös Isä meidän -rukoukseen.

**[Laulu tai virsi**, joka valmistaa meitä siihen, että meidät lähetetään maailmaan.]

**Päätös.** Kiitämme ja ylistämme Jumalaa.

### Esimerkki jumalanpalveluksesta

Jumala, ole armollinen, pelasta minut.

**Riennä avukseni, Herra.**

Herra, osoita minulle tiesi,

**opeta minua kulkemaan polkujasi.**

Kokoa Kirkkosi yhteen, oi Jumala,

suureen opetuslasten joukkoon;

yhdessä seuraamaan Herraamme Jeesusta Kristusta

kaikilla elämämme teillä ja aloilla;

yhdessä palvelemaan häntä

hänen tehtävässään ja lähetyksessään maailmassa;

ja yhdessä todistamaan hänen rakkaudestaan

kaikilla saarilla ja mantereilla.

Tätä rukoilemme Jeesuksen,

Herramme nimessä.

**Aamen.**

*Luemme yhteen ääneen tai laulamme Psalmin 67 tai jonkin toisen Psalmin kuten 2 tai 46.*

1 Jumala olkoon meille armollinen ja siunatkoon meitä, •

 hän kirkastakoon meille kasvonsa.

2 Silloin koko maa oppii tuntemaan sinun tiesi, Jumala, •

 ja kaikki kansat saavat tietää, että sinä autat.

3 Ylistäkööt kansat sinua, Jumala, •

 ylistäkööt sinua kaikki kansat.

4 Kansat iloitkoot ja riemuitkoot, •

 sillä sinä jaat niille oikeutta,

 sinä johdatat kansakuntia maan päällä.

5 Ylistäkööt kansat sinua, Jumala, •

 ylistäkööt sinua kaikki kansat.

6 Maa on antanut satonsa. •

 Jumala, meidän Jumalamme, siunatkoon meitä yhä.

7 Siunatkoon Jumala meitä, •

 ja palvelkoot häntä kaikki maan ääret.

*Pieni kunnia voidaan lausua:*

**Kunnia Isälle ja Pojalle**

**ja Pyhälle Hengelle.**

**Niin kuin oli alussa, nyt on ja aina**

**iankaikkisesta iankaikkiseen. Aamen.**

*Luemme yhden tai useamman seuraavista raamatunlukukappaleista
tai jonkin toisen lukukappaleen.*

Jeesus nousi puhumaan ja huusi kovalla äänellä: ”Jos jonkun on jano, tulkoon minun luokseni ja juokoon! Joka uskoo minuun, ‘hänen sisimmästään kumpuavat elävän veden virrat’, niin kuin kirjoituksissa sanotaan.” Tällä Jeesus tarkoitti Henkeä, jonka häneen uskovat tulisivat saamaan.

Joh. 7:37b–39a

Jeesus sanoi: ”Niinpä sanon teille: Pyytäkää, niin teille annetaan. Etsikää, niin te löydätte. Kolkuttakaa, niin teille avataan. Sillä pyytävä saa, etsijä löytää, ja jokaiselle, joka kolkuttaa, avataan.”

Luuk. 11:9–10

*Tutkiskelemme Jeesuksen sanoja.*

*Tätä mallia voidaan käyttää sitoutumiseen rukoukseen ystävien puolesta. Voidaan myös laatia muita tapoja rukoilla luovasti ystävien puolesta käyttäen heidän nimiään joko yksityisesti tai yhteisesti jakaen.*

**Rakastava Isä,**

**Sinun valosi ja kirkkautesi,**

**on säteillyt kaikkialle Jeesuksen Kristuksen kasvoissa.**

**Lähetä Pyhä Henkesi, että voin jakaa ystävieni [N ja N] kanssa**

**Poikasi elämän ja rakkautesi kaikkia kohtaan.**

**Vahvista minua tämän rakkauden todistajana**

**kun sitoudun rukoilemaan heidän puolestaan**

**sinun nimesi tähden. Aamen.**

*Hesekielin laulu tai jokin muu kiitoslaulu voidaan lukea tai laulaa.*

*Antifoni:*

*Kaikki* **Jumalan Henki täyttää kaiken maan.**

1 Minä otan teidät vieraiden kansojen keskeltä •

 minä kokoan teidät kaikista maista ja tuon teidät omaan maahanne.

2 Minä vihmon teidän päällenne puhdasta vettä, •

 niin että te puhdistutte.

3 Minä annan teille uuden sydämen •

 ja teidän sisimpäänne uuden hengen.

4 Minä otan teidän rinnastanne kivisydämen pois •

 ja annan tilalle elävän sydämen.

5 Te olette minun kansani •

 ja minä olen teidän Jumalanne.

Hes 36:24–25a, 26, 28b

*Pieni kunnia voidaan sanoa:*

**Kunnia Isälle ja Pojalle**

**ja Pyhälle Hengelle.**

**Niin kuin oli alussa, nyt on ja aina**

**Iankaikkisesta iankaikkiseen. Aamen.**

*Antifoni:*

*Kaikki* **Jumalan Henki täyttää kaiken maan.**

*Rukoilemme seuraavin sanoin tai jollakin muulla tavalla.*

*Rukoilemme*

* *että ne joiden puolesta rukoilemme, voisivat tulla tuntemaan Jeesuksen ja rakastamaan häntä*
* *että me saisimme hänen opetuslapsinaan Pyhältä Hengeltä uuden luottamuksen ja rohkeuden*
* *että meistä voisi tulla Jeesuksen vaikuttavia todistajia*

Pelastuksemme Jumala,
kaikkien maan äärien toivo,
me rukoilemme:
**Tulkoon sinun valtakuntasi.**

Että maailma tuntisi Jeesuksen Kristuksen
Rauhan Ruhtinaana,
me rukoilemme:
**Tulkoon sinun valtakuntasi.**

Että me puhuisimme rohkeasti Jumalan sanaa,
kun sinä ojennat kätesi pelastamaan,
me rukoilemme:
**Tulkoon sinun valtakuntasi.**

Että Kirkko antaisi runsaasti,
palvelisi uskollisesti ja julistaisi rohkeasti,
me rukoilemme:
**Tulkoon sinun valtakuntasi.**

Että se päivä tulisi, jolloin jokainen polvi notkistuu
ja jokainen kieli tunnustaa, että Jeesus Kristus on Herra,
me rukoilemme:
**Tulkoon sinun valtakuntasi.**

*Rukoilemme Thy Kingdom Come -rukouksen.
Isä meidän -rukous voidaan lukea tässä kohdassa tai aiemmin.*

**Kaikkivaltias Jumala,**

**sinun ylösnoussut Poikasi**

**on lähettänyt meidät maailmaan saarnaamaan valtakuntasi hyvää sanomaa:**

**sytytä meidät Hengelläsi
ja täytä sydämemme rakkautesi tulella,**

**että kaikki jotka kuulevat sinun Sanaasi**

**tulisivat vedetyiksi luoksesi**

**Herramme Jeesuksen Kristuksen kautta**.

*Tässä kohden voidaan laulaa virsi tai laulu, joka lähettää meidät todistamaan Jeesuksesta.*

*Lopetamme rukouksemme akklamaatioon:*

**Kunnia Jumalalle,
joka meissä vaikuttavalla voimallaan
kykenee tekemään monin verroin enemmän
kuin osaamme pyytää tai edes ajatella;
hänelle olkoon ylistys seurakunnassa ja Kristuksessa Jeesuksessa
kautta kaikkien sukupolvien, aina ja ikuisesti.**

**Halleluja. Aamen.**

Efesolaiskirjeestä 3:20–21

## Päivärukous helatorstain ja helluntain välisenä aikana

### Löydä rukouksen rytmi

Kutsumme sinua helatorstain ja helluntain välisenä aikana etsimään uusia tapoja rukoilla Jumalaa, että ne, jotka sinä tunnet, voisivat tulla tuntemaan Jeesuksen.

Kirkon varhaisajoista lähtien kristityt ovat kokoontuneet yhteen ylistämään Jumalaa ja rukoilemaan pelastusta hänen Poikansa kautta. Päivärukous antaa muodon rukoukselle, jota voidaan käyttää mihin tahansa aikaan päivästä yksityisesti tai yhteisesti ylistys- ja esirukoukseen. Rukous on sovellettu Englannin kirkon *Common Worship* -kirkkokäsikirja-aineistosta. Voit käyttää sitä niin kuin haluat tai soveltaa sitä omiin tarpeisiisi.

Olipa ‘kaavan mukaan’ rukoileminen sinulle uutta tai tuttua, kutsumme sinua kokeilemaan päivärukousta helatorstain ja helluntain välisenä aikana. Toivomme että voit sen avulla löytää hengellisen rytmin, joka ruokkii sydäntäsi ja pitää rukouksen huulillasi vetäen sinut mukaan maailmanlaajuiseen rukouksen aaltoon.

### Kuinka käyttää päivärukousta

* Voit lukea seuraavan tekstin ääneen tai hiljaa mielessäsi.
* Voit rukoilla itseksesi tai ryhmässä. Ryhmässä kaikki voivat sanoa lihavoidut osat yhteen ääneen. Voitte päättää, luetteko vai laulatteko psalmit ja laulut yhdessä vai valitsetteko jonkun lukemaan ne toisille.
* Voit valita omat psalmisi, laulusi ja lukukappaleesi tai käyttää tässä annettuja.
* Kullekin päivälle on varattu oma raamatunlukukappale helatorstain ja helluntain välistä aikaa varten. Voit halutessasi käyttää päivää varten valittua lukukappaletta tai valita muita lukukappaleita.
* Esirukousten kohdalla voit rukoilla ääneen tai hiljaisesti, yksin tai yhdessä. Voit rukoilla joko omin sanoin tai käyttää tässä ehdotettuja rukouksia.

### Vinkkejä

Tarjoamme ohessa joitakin ideoita ja pohdintoja seuraaviin teksteihin liittyen. Voit käyttää näitä vapaasti ennen tai jälkeen rukoilemisen tai tekstejä lukiessasi.

### Päivärukoushetki helatorstaista helluntaihin

#### Valmistautuminen

Pyydämme Jumalan johdatusta, kun rukoilemme.

*Esilukija*  Jumala, ole armollinen, pelasta minut.

*Kaikki* **Riennä avukseni, Herra.**

*E* Täytä palvelijasi ilolla

*Kaikki* **Minä ylennän sydämeni sinun puoleesi.**

Psalmi 86:4

#### Ylistys

*Voidaan käyttää virttä, laulua, Raamatun kiitoslaulua, vapaata ylistystä tai seuraavaa:*

Kiitetty olet sinä, Herra, meidän isiemme Jumala,

ylistetty ja korkealle korotettu ikuisesti.

Kiitetty olkoon sinun pyhä kunnianimesi,

ylistetty ja korkealle korotettu ikuisesti.

Kiitetty olet sinä kirkkautesi pyhässä temppelissä,

ylistetty ja korkealle korotettu ikuisesti.

Kiitetty olet sinä, joka näet syvyyksiin,

ylistetty ja korkealle korotettu ikuisesti.

Kiitetty olet sinä, jonka valtaistuinta kerubit kannattelevat,

ylistetty ja korkealle korotettu ikuisesti.

Kiitetty olet sinä kuninkaallisella valtaistuimellasi,

ylistetty ja korkealle korotettu ikuisesti.

Kiitetty olet sinä taivaankannen yllä,

ylistetty ja korkealle korotettu ikuisesti.

Kolmen miehen kiitoslaulu

(Sovitettu Danielinin kirjan lisäyksistä, jakeet C 52–56)

#### Jumalan Sana

*Kuuntele Raamatun sanoja Psalmissa ja lyhyessä lukukappaleessa. Mitä nämä jakeet saavat sinut pohtimaan? Mitkä sanat, mielikuvat tai ideat koskettavat sinua? Mitä ne saavat sinut tuntemaan?*

*Psalmi voidaan lukea tai laulaa.*

Helatorstaina ja minä tahansa muuna päivänä Psalmi 47

#### Psalmi 47

*Antifoni:*

*Kaikki* **Ylistäkää Jumalaa, ylistäkää ja laulakaa.**

1 Taputtakaa käsiänne, kaikki kansat, •

 kohottakaa riemuhuuto Jumalalle!

2 Herra on Korkein, pelätkää häntä; •

 Hän on suuri, koko maailman kuningas.

3 Hän alisti kansat valtaamme, •

 kansanheimot jalkojemme alle.

4 Hän valitsi meille hyvän maan. •

 Se on ylpeytemme, hänen rakkaan Jaakobinsa ylpeys.

*(Antifoni voidaan toistaa)*

5 Jumala nousee valtaistuimelleen, •

 riemuhuudot kaikuvat, pasuunat soivat.

6 Ylistäkää Jumalaa, kuningastamme, •

 ylistäkää ja laulakaa!

7 Hän on koko maailman kuningas. •

 Laulakaa hänelle psalmi.

*(Antifoni voidaan toistaa)*

8 Jumala on kansojen kuningas, •

 hän istuu pyhällä istuimellaan.

9 Kansojen ruhtinaat kokoontuvat •

 yhdessä Abrahamin jälkeläisten kanssa,

10 sillä Jumalan vallassa ovat maan mahtavat, •

 hän on kaikkein korkein.

*Antifoni:*

*Kaikki* **Ylistäkää Jumalaa, ylistäkää ja laulakaa.**

**Niin kuin nostit Kristuksen kirkkaudellasi, oi Isä,
nosta myös meidät uuteen elämään
ja anna meidän riemuita siitä,
että meitä kutsutaan sinun lapsiksesi,
nyt ja ikuisesti.**

*(tai)*

**Sunnuntai** Psalmi 104:27–32

**Maanantai** Psalmi 21:2–8

**Tiistai** Psalmi 29

**Keskiviikko** Psalmi 46

**Torstai** Psalmi 84

**Perjantai** Psalmi 93

**Lauantai** Psalmi 98

*Kukin psalmi tai psalmien jakso voi päättyä pieneen kunniaan:*

*Kaikki* **Kunnia Isälle ja Pojalle**

**ja Pyhälle Hengelle.**

**Niin kuin oli alussa, nyt on ja aina**

**Iankaikkisesta iankaikkiseen. Aamen.**

#### Lyhyet lukukappaleet

*Kullekin Thy Kingdom Come -ajan päivälle on oma lukukappaleensa, mutta voit myös valita vapaasti, minkä lukukappaleen haluat lukea.*

##### Helatorstaina tai minä tahansa sitä seuraavana päivänä

Kristus ei mennytkään ihmiskäsin tehtyyn pyhäkköön, joka on vain todellisen pyhäkön kuva, vaan itse taivaaseen ollakseen nyt Jumalan edessä puhumassa meidän puolestamme.

(Hepr. 9:24)

##### Helatorstain jälkeisenä perjantaina

Jumala siis antoi ihmisen valtaan kaiken, hän ei jättänyt mitään tälle alistamatta. Vielä tosin emme voi havaita, että kaikki olisi hänen vallassaan. Sen kuitenkin näemme, että tuo ”lyhyeksi aikaa enkeleitä alemmaksi asetettu”, Jeesus, on kuoleman tuskat kärsittyään ”seppelöity kirkkaudella ja kunnialla”. Armollisen Jumalan tahto näet oli, että Jeesuksen oli kärsittävä kuolema jokaisen ihmisen puolesta. Hän, joka on kaiken luoja ja perusta, tahtoi tuoda paljon lapsia kirkkauteen, ja siksi hänen tuli tehdä heidän pelastajansa ja perilleviejänsä kärsimysten kautta täydelliseksi.

(Hepr. 2:8b–10)

##### Helatorstain jälkeisenä lauantaina

Olen varma siitä, ettei kuolema eikä elämä, eivät enkelit, eivät henkivallat, ei mikään nykyinen eikä mikään tuleva eivätkä mitkään voimat, ei korkeus eikä syvyys, ei mikään luotu voi erottaa meitä Jumalan rakkaudesta, joka on tullut ilmi Kristuksessa Jeesuksessa, meidän Herrassamme.

(Room. 8:38–39)

##### Helatorstain jälkeisenä sunnuntaina

Juhlan suurena päätöspäivänä Jeesus nousi puhumaan ja huusi kovalla äänellä: ”Jos jonkun on jano, tulkoon minun luokseni ja juokoon! Joka uskoo minuun, ‘hänen sisimmästään kumpuavat elävän veden virrat’, niin kuin kirjoituksissa sanotaan.” Tällä Jeesus tarkoitti Henkeä, jonka häneen uskovat tulisivat saamaan.

(Joh. 7:37–39a)

##### Maanantaina

Etkö jo ole oppinut, etkö ole kuullut, että Herra on ikuinen Jumala, koko maanpiirin luoja? Ei hän väsy, ei uuvu, tutkimaton on hänen viisautensa. Hän virvoittaa väsyneen ja antaa heikolle voimaa. Nuoretkin väsyvät ja nääntyvät, nuorukaiset kompastelevat ja kaatuvat, mutta kaikki, jotka Herraa odottavat, saavat uuden voiman, he kohoavat siivilleen kuin kotkat. He juoksevat eivätkä uuvu, he vaeltavat eivätkä väsy.

(Jes. 40:28–31)

##### Tiistaina

Armolahjoja on monenlaisia, mutta Henki on sama. Myös palvelutehtäviä on monenlaisia, mutta Herra on sama. Jumalan voiman vaikutuksia on monenlaisia, mutta hän, joka meissä kaikissa kaiken vaikuttaa, on sama. Hän antaa Hengen ilmetä itse kussakin erityisellä tavalla, yhteiseksi hyödyksi.

(1.Kor. 12:4–7)

##### Keskiviikkona

Minä vuodatan henkeni kaikkiin ihmisiin. Ja niin teidän poikanne ja tyttärenne profetoivat, nuorukaisenne näkevät näkyjä, vanhuksenne ennusunia. Myös orjiin ja orjattariin minä vuodatan henkeni noina päivinä.

(Joel 3:1b)

##### Torstaina

Jeesus sanoi: ”Niinpä sanon teille: Pyytäkää, niin teille annetaan. Etsikää, niin te löydätte. Kolkuttakaa, niin teille avataan. Sillä pyytävä saa, etsijä löytää, ja jokaiselle, joka kolkuttaa, avataan. Ei kai kukaan teistä ole sellainen isä, että antaa pojalleen käärmeen, kun poika pyytää kalaa? Tai skorpionin, kun hän pyytää munaa? Jos kerran te pahat ihmiset osaatte antaa lapsillenne kaikenlaista hyvää, niin totta kai teidän Isänne paljon ennemmin antaa taivaasta Pyhän Hengen niille, jotka sitä häneltä pyytävät.”

(Luuk. 11:9–13)

##### Perjantaina

Ovathan Jumalan lupaukset, niin monta kuin niitä on, saaneet hänessä vahvistuksen. Siksi mekin vastaamme hänen kauttaan: ”Aamen”, Jumalan kunniaksi. Mutta Jumala itse vahvistaa meitä ja teitä uskossamme Kristukseen, Voideltuun, ja on myös antanut meille voitelunsa: hän on painanut meihin sinettinsä ja antanut meidän sydämiimme vakuudeksi Hengen.

(2. Kor. 1:20–22)

##### Lauantaina

Herra on Henki, ja missä Herran Henki on, siellä on vapaus. Me kaikki, jotka kasvot peittämättöminä katselemme Herran kirkkautta kuin kuvastimesta, muutumme saman kirkkauden kaltaisiksi, kirkkaudesta kirkkauteen. Tämän saa aikaan Herra, joka on Henki.

(2. Kor. 3:17–18)

##### Helluntaipäivänä

Jeesus sanoi: ”Rauha teille! Niin kuin Isä on lähettänyt minut, niin lähetän minä teidät.” Sanottuaan tämän hän puhalsi heitä kohti ja sanoi: ”Ottakaa Pyhä Henki.”

(Joh. 20:21–22)

#### Vastaus Jumalan sanaan

*Hiljaisuus, tutkiskelu, laulu, todistuspuhe, Raamatun sanoja tai musiikkia*

*E* Jos jonkun on jano, tulkoon minun luokseni,

*Kaikki* **Ja joka uskoo minuun, juokoon.**

Joh. 7

#### Esirukoukset

*Voit käyttää näitä aiheita ohjaamaan omaa rukoustasi etenkin, jos rukoilet itseksesi, tai voit rukoilla muulla tavoin. Jäljempänä on ehdotuksia Thy Kingdom Come -rukoushetkeen erityisen hyvin sopivista esirukouksista.*

*Esirukoukseen voidaan liittää seuraavia aiheita:*

* Jumalaa kaipaavien puolesta, että he voisivat uudistua
* Jumalan kuninkaallisen papiston puolesta, että Henki voisi antaa heille voimaa
* Kaikkien ihmisten puolesta, että he voisivat tunnistaa ylösnousseen Kristuksen valtakunnan
* Maan puolesta, että se voisi tuottaa runsaan sadon
* Kaikkien niiden puolesta, jotka kamppailevat hajonneiden ihmissuhteiden kanssa

**Luetaan Isä meidän -rukous.**

#### Päätös

Meidät lähetetään etsimään Henkeä omassa elämässämme.

Saakoon Pyhän Hengen armo valaista mielemme ja sydämemme.

*Kaikki* **Aamen.**

Voit katsoa päivärukouksen helatorstaista helluntaihin internetistä:

<https://www.churchofengland.org/prayer-worship/worship/texts/daily2/day/ascensiontopentecost.aspx>

Tämä rukous löytyy myös *Common Worship: Daily Prayer* -kirjasta s. 80–84. Voit halutessasi tutustua helppokäyttöiseen ja käytännölliseen rukousaineistoon, josta löytyvät rukoukset viikonpäiville ja eri kirkkovuoden aikoihin *The Church House Publishing* -kustantamon rukouskirjassa *Time to Pray*, josta tämä rukous löytyy sivuilta 64–68. *(Nämä aineistot ovat tällä hetkellä saatavilla vain englanniksi, toim. huom.)*

## Päivänrukouksia ja yhteisiä esirukouksia julkista jumalanpalvelusta varten

### Tulkoon sinun valtakuntasi -rukous

Kaikkivaltias Jumala,

sinun ylösnoussut Poikasi

on lähettänyt meidät maailmaan saarnaamaan valtakuntasi hyvää sanomaa:

sytytä meidät Hengelläsi

ja täytä sydämemme rakkautesi tulella,

että kaikki jotka kuulevat sinun Sanaasi

tulisivat vedetyiksi luoksesi

Herramme Jeesuksen Kristuksen kautta.

### Päivänrukous lähetystä ja evankeliointia varten

(*Common Worship* -kirkkokäsikirjasta)

Kaikkivaltias Jumala,

joka kutsuit Kirkkosi todistamaan siitä,

kuinka teit itse Kristuksessa sovinnon maailman kanssa:

auta meitä julistamaan rakkautesi ilosanomaa,

että kaikki, jotka sen kuulevat

tulisivat vedetyiksi luoksesi;

hänen kauttaan, joka nostettiin ristille,

ja joka hallitsee yhdessä sinun kanssasi

Pyhän Hengen yhteydessä

Jumala, iankaikkisesti.

### Esimerkkejä suositeltavista esirukouksista

Pelastuksemme Jumala,
kaikkien maan äärien toivo,
me rukoilemme:
**Tulkoon sinun valtakuntasi.**

Että maailma tuntisi Jeesuksen Kristuksen
Rauhan Ruhtinaana,
me rukoilemme:
**Tulkoon sinun valtakuntasi.**

Että kaikki, jotka ovat sinusta loitonneita ja vailla toivoa
voisivat lähentyä sinua Kristuksen veressä,
me rukoilemme:
**Tulkoon sinun valtakuntasi.**

Että Kirkko voisi olla yhtä palvelussa
ja evankeliumin julistuksessa ,
me rukoilemme:
**Tulkoon sinun valtakuntasi.**

Että me puhuisimme rohkeasti Jumalan sanaa
kun sinä ojennat kätesi pelastamaan,
me rukoilemme:
**Tulkoon sinun valtakuntasi.**

Että Kirkko antaisi runsaasti,
palvelisi uskollisesti ja julistaisi rohkeasti,
me rukoilemme:
**Tulkoon sinun valtakuntasi.**

Että Kirkko toivottaisi tervetulleeksi ja tukisi
kaikkia niitä, joita Jumala kutsuu uskoon,
me rukoilemme:
**Tulkoon sinun valtakuntasi.**

Että kaikki evankeliumin palvelijat pysyisivät turvassa,
kun sanasi saavuttaa tarkoituksensa,
me rukoilemme:
**Tulkoon sinun valtakuntasi.**

Että kaikki jotka kärsivät evankeliumin vuoksi
voisivat tuntea Kristuksen lohdutuksen ja kunnian,
me rukoilemme:
**Tulkoon sinun valtakuntasi.**

Että se päivä tulisi, jolloin jokainen polvi notkistuu
ja jokainen kieli tunnustaa, että Jeesus Kristus on Herra,
me rukoilemme:
**Tulkoon sinun valtakuntasi.**

Kaikkivaltias Jumala,
joka olet Pyhällä Hengelläsi yhdistänyt meidät
pyhiisi taivaassa ja maan päällä:
vahvista meitä aina maallisella pyhiinvaelluksellamme
tässä rakkauden ja rukouksen yhteydessä,
ja anna meidän tuntea olevamme heidän todistuksensa ympäröimiä
sinun voimassasi ja armossasi;
Herramme Jeesuksen Kristuksen kautta.
**Aamen.**

*(tai)*

Me tulemme Jumalan Pojan eteen, ristiinnaulitun ja ylösnousseen,
joka ikuisesti rukoilee puolestamme Isää ja pyydämme:

*Kaikki* **uudista yhä sydämemme.**

Jumalan Poika, sinä tulit maailmaan syntisiä pelastamaan:

*Kaikki* **uudista yhä sydämemme.**

Sinä tulit köyhäksi, että me olisimme rikkaita:

*Kaikki* **uudista yhä sydämemme.**

Sinä olet ottanut kannettavaksesi kaikki kärsimyksemme:

*Kaikki* **uudista yhä sydämemme.**

Sinä rakastit Kirkkoa ja annoit itsesi hänen puolestaan:

*Kaikki* **uudista yhä sydämemme.**

Sinulle tarjotun ilon vuoksi, kärsit ristillä:

*Kaikki* **uudista yhä sydämemme.**

Ikiaikainen Kuningas, sinä toit meille elämän lahjan
ja avasit tien ikuiseen iloon:

*Kaikki* **uudista yhä sydämemme.**

*(tai)*

Kääntykäämme ylösnousseen Herran puoleen,

joka antaa meille Hengen, joka luo kaiken uudeksi,
ja pyytäkäämme: uudista meidät rakkaudessasi.

Oi elämän Sana,
yksi Jumala yhdessä Isän ja Pyhän Hengen kanssa:

*Kaikki* **uudista meidät rakkaudessasi.**

Oi ikuinen Valo,

joka Pyhän Hengen vaikutuksesta
sait Neitsyeltä ihmisluontomme:

*Kaikki* **uudista meidät rakkaudessasi.**

Oi ristiinnaulittu Vapahtaja,
joka ikuisen Hengen voimalla uhrasit itsesi Isälle meidän tähtemme:

*Kaikki* **uudista meidät rakkaudessasi.**

Sinä puhalsit apostoleille rakkautesi Hengen,
että syntiset voisivat tuntea Jumalan armon:

*Kaikki* **uudista meidät rakkaudessasi.**

Sinä istut Isän oikealla puolella,
jolta saamme Hengen lahjat:

*Kaikki* **uudista meidät rakkaudessasi.**

Pyhän Hengen voimalla
sinä peset pois syntimme kasteen vedessä

ja avaat sydämemme Isän ohjaukselle:

*Kaikki* **uudista meidät rakkaudessasi.**

*(tai)*

Kiittäkäämme Jeesusta Kristusta Hyvää Paimentamme,

joka antoi henkensä meidän puolestamme ja kiittäkäämme:

*Kaikki* **me kiitämme sinua, Jeesus Herramme.**

Sinä lasket meidät ulos ja me löydämme laitumen:

*Kaikki* **me kiitämme sinua, Jeesus Herramme.**

Sinä kutsut meitä nimeltä ja me kuuntelemme sinun ääntäsi:

*Kaikki* **me kiitämme sinua, Jeesus Herramme.**

Se, joka tulee sisään sinun kauttasi, pelastuu:

*Kaikki* **me kiitämme sinua, Jeesus Herramme.**

Sinä annoit henkesi saadaksesi sen jälleen takaisin:

*Kaikki* **me kiitämme sinua, Jeesus Herramme.**

Sinä tulit antamaan elämän, yltäkylläisen elämän:

*Kaikki* **me kiitämme sinua, Jeesus Herramme.**

Sinä johdat meitä pimeässä laaksossa,
emmekä me pelkää mitään pahaa:

*Kaikki* **me kiitämme sinua, Jeesus Herramme.**

### Esirukouksia *Common Prayer* -kirkkokäsikirjan *Rites on the Way -*osastosta

Hengen voimassa rukoilkaamme Isää
Jeesuksen Kristuksen kautta, joka on Tie, Totuus ja Elämä.
Me rukoilemme kaikkien niiden puolesta, jotka seuraavat Kristuksen Tietä
ja kaikkien kristittyjen ykseyden puolesta;
murra se, mikä erottaa meitä toisistamme ja sinusta,
että voisimme tuntea sinun anteeksiantosi
ja jakaa sinun rakkautesi sitä kaipaavan maailman kanssa.
Kuule meitä, Herra.

*Kaikki* **Herra, kuule meitä armossasi.**

Me rukoilemme vallanpitäjien ja vastuunkantajien puolesta
kaikkialla maailmassa ja omissa yhteisöissämme;
anna Pyhän Henkesi johtaa heitä päätöksenteossa,
että totuuden ja oikeuden tie voisi olla avoin kaikille.

Kuule meitä, Herra.

*Kaikki* **Herra, kuule meitä armossasi.**

Me kiitämme sinua ja rukoilemme kaikkien niiden puolesta,
jotka tukevat meitä ja pitävät meistä huolta, kun seuraamme Kristuksen Tietä,
perheittemme ja ystäviemme puolesta**,**ja tällä tiellä pyhiinvaeltavien kumppaniemme puolesta;
ruoki meitä kaikkia elämän sanalla ja taivaan leivällä,
että me voisimme ylistää sinua riemulla,
kuunnella sinua alttiisti

ja palvella sinua ilolla.
Kuule meitä, Herra.

*Kaikki* **Herra, kuule meitä armossasi.**

Me rukoilemme sinua niiden puolesta,

jotka sairauden, epäonnen tai hyväksikäytön vuoksi
ovat menettäneet elämänsä merkityksen tai suunnan;
ympäröi heidät rakkaudellasi

ja anna viisautta ja kärsivällisyyttä kaikille, jotka heitä tukevat ja ohjaavat.

Kuule meitä, Herra.

*Kaikki* **Herra, kuule meitä armossasi.**

Me kiitämme sinua yltäkylläisestä elämästä, jonka annat meille Jeesuksessa Kristuksessa,
ja kaikista niistä, joiden elämä on todistanut totuudestasi ja elämästäsi meille;

Ravitkoon ja vahvistakoon yhteytemme heihin ja kaikkiin pyhiin meitä maallisella pyhiinvaelluksellamme.

Kuule meitä, Herra.

*Kaikki* **Herra, kuule meitä armossasi.**

## Rukous ystävien puolesta ja muita rukouksia

*Tämä ajatus rukouksesta ystävien puolesta on yksi Tulkoon sinun valtakuntasi -rukouskampanjan keskeisistä ideoista.*

Rakastava Isä,

Sinun valosi ja kirkkautesi

on säteillyt kaikkialle Jeesuksen Kristuksen kasvoissa.

Lähetä Pyhä Henkesi, että voin jakaa ystävieni [N ja N] kanssa

Poikasi elämän ja rakkautesi kaikkia kohtaan.

Vahvista minua tämän rakkauden todistajana

kun sitoudun rukoilemaan heidän puolestaan

sinun nimesi tähden. Aamen.

*Voit jatkaa Isä meidän -rukouksella.*

\*

### Lisää rukouksia yksityiseen tai julkiseen käyttöön

#### Rukous ehyen elämän puolesta

Oi Herra, läpäise ne pimeät loukot, joihin kätkemme ne muistomme ja tottumuksemme, joita emme halua katsoa, emmekä vapaasti nostaa ja tuoda esiin, että voisit puhdistaa ja muuttaa ne: itsepintaisen mutta kätketyn vihanpidon, puolittain tunnustetun ja edelleen kytevän vihamielisyyden; menetyksen katkeruuden, josta emme ole vielä valmiita uhrina luopumaan; yksityisen lohdun, johon edelleen tarraudumme; salaisen epäonnistumisen pelon, joka salpaa pyrkimyksemme ja on oikeastaan sisäistä ylpeyttä; pessimismin, joka pilkkaa iloasi, Herra; nämä me tuomme sinulle ja katsomme niitä häveten ja katuen sinun kestävässä valossasi.

Evelyn Underhill

\*

#### Pyhän Richard Chichesteriläisen rukous

Kiitos olkoon sinulle, Herra Jeesus Kristus, kaikista lahjoista, joita olet meille antanut; ja kaikista kivuista ja loukkauksista, jotka olet meidän puolestamme kantanut.
Oi sinä kaikkein armollisin vapahtaja, ystävä ja veli, anna meidän tuntea sinut yhä selvemmin, rakastaa sinua yhä syvemmin, ja seurata sinua yhä läheisemmin, päivästä päivään. Aamen.

P. Richard of Chichester (1197–1253)

\*

#### Eric Millner-Whiten rukous

Katso meihin armollisesti, oi Pyhä Henki, ja pyhitä meidät ajatuksilla, jotka johtavat rukoukseen; rukouksilla, jotka johtavat rakkauteen; ja rakkaudella, joka johtaa ikuiseen elämään kanssasi.

Eric Milner-White (1884–1963)

\*

#### Opetuslapseuteen liittyviä rukouksia Common Prayer -kirkkokäsikirjan Rites on the Way -osastosta

**Pyhä Jumala,**

**uskollinen ja muuttumaton:**

laajenna mielemme totuutesi tuntemisella

ja vedä meitä yhä syvemmälle rakkautesi salaisuuteen,
että voimme oikein ylistää sinua,
Isä ja Poika ja Pyhä Henki,
Jumala, iankaikkisesti.

\*

**Herra Kristus, maailman tosi valo,**loista kansasi sydämissä, me rukoilemme,
että voisimme nähdä ikuiseen elämään johtavan Tien
ja horjumatta seurata sitä;
sillä sinä olet Tie, Oi Kristus,
niin kuin olet Totuus ja Elämä.

\*

**Jumala olkoon päässäni, ja ymmärryksessäni;**Jumala olkoon silmissäni, ja katseessani;
Jumala olkoon suussani, ja puheessani;
Jumala olkoon sydämessäni, ja ajatuksissani;

Jumala olkoon lopussani, ja lähdössäni.

\*

**Herra Jeesus Kristus,
olkoot maallisen elämäsi kyyneleet** balsamia kaikille, jotka itkevät,
ja vahvistakoot pyhiinvaelluksesi rukoukset
kaikkia, jotka kärsivät;
tätä pyydämme laupeutesi tähden.

\*

**Jeesus Kristus, Jumalan Poika,
joka kuljit läpi kuolon** **synkän unen,**
muista niitä, jotka huutavat sinulle
häpeässä ja hiljaisuudessa ja häviössä
ja nosta heidät ylösnousemuselämääsi,
sillä sinä elät ja hallitset ikuisesti.

\*

**Anna meille, Herra Kristus, armosi täyteys,**läsnäolosi ja oma itsesi,
sillä sinä olet meidän osamme ja onnemme, nyt ja aina.

\*

**Jumala, valomme ja apumme,**valaise elämämme,
että näkisimme hyvyytesi elävien maassa  ja että katsellessamme kauneuttasi  muuttuisimme Herramme Jeesuksen Kristuksen kaltaisiksi.

\*

**Avaa korvamme, kunnian Herra Kristus,**kuulemaan äänesi sointi
tämän maailman kaaoksen yllä
ja silmämme näkemään kirkkautesi,
sillä sinä olet Kuninkaamme
nyt ja ikuisesti.

\*

**Oi Kristus, lammastarhan portti,**anna meidän kulkea porteistasi ylistystä laulaen
ja lähteä esipihoiltasi palvelemaan sinua  köyhissä, kadotetuissa ja harhailevissa  tänään ja kaikkina elämämme päivinä.

\*

**Elämän ja rakkauden Jumala,**jonka Poika voitti synnin ja kuoleman,
tee meidät eläviksi hänen elämällään,
että koko maailma voisi kuuluttaa ylistystäsi
Jeesuksen Kristuksen, meidän Herramme kautta.

\*

#### Lyhyt vastauslaulu eli responsorio helluntaita edeltävälle viikolle (vrt. Room. 8)

*Esilukija*  Tule, Pyhä Henki, täytä uskoviesi sydämet

*Kaikki* **ja sytytä meihin rakkautesi liekki.**

*E* Kaikki, joita Jumalan Henki johtaa, ovat Jumalan lapsia
ja perillisiä yhdessä Kristuksen kanssa.

*Kaikki* **Tule, Pyhä Henki, täytä uskoviesi sydämet**

*E* Uudista koko luomakuntasi, Herra,
vuodattamalla meihin Henkesi lahjat,

*Kaikki* **ja sytytä meihin rakkautesi liekki.**

*E* Koko luomakunta odottaa hartaasti
Jumalan lasten ilmestymistä.

*Kaikki* **Tule, Pyhä Henki, täytä uskoviesi sydämet
ja sytytä meihin rakkautesi liekki.**